Økonomi og næringsliv i Armenia
Store norske leksikon,Geografi,Verdens geografi,Asia,Armenias geografi
Armenia er et mellominntektsland, der jordbruk, mineraler og industri er de viktigste næringsveiene. BNP er 12,4 milliarder dollar (2018). Justert for kjøpekraftsparitet er BNP 28,3 milliarder dollar (2017).
Industrien er den største økonomiske sektoren med 30 prosent av BNP. Landbruket står for 20 prosent av BNP og sysselsetter mer enn 40 prosent av arbeidsstokken. Hvete, bygg, fiken, granatepler, aprikoser, fersken og valnøtter er blant de viktigste jordbruksvarene. Druebrennevin er en viktig eksportvare.De viktigste mineralene er kobber, sink, gull og bly. Mineraler sto for 40 prosent av Armenias eksportinntekter i 2009.Overføringer fra armenere i utlandet er blitt en viktig del av økonomien. Penger sendt fra armenere som jobber i Russland står for 20 prosent av BNP.30 prosent av innbyggerne lever under fattigdomsgrensen (2014). Arbeidsledigheten er på rundt 18 prosent (2015). Historisk bakgrunn Økonomisk tilbakeslag og stor arbeidsledighet har i stor grad preget Armenias økonomi siden selvstendigheten i 1991. Likevel var det en viss økonomisk vekst i perioden 1995–2007, hovedsakelig på grunn av et økonomisk program finansiert av Det internasjonale valutafond (IMF). Etter 2001 ble det en betydelig bedring av Armenias økonomi, og i perioden 2001–2007 var den årlige økonomiske veksten rundt 10 prosent. Jordbruk, skogbruk Jord- og skogbruk bidro i 2017 med 16,7 prosent av BNP og sysselsatte drøye 36 prosent av yrkesbefolkningen. Jordbruket har siden selvstendigheten gjennomgått en omfattende omstrukturering, med blant annet privatisering av jordbruksarealene. Inntil Armenias selvstendighet var nesten hele jordbruksarealet underlagt kollektivbruk og statsbruk; ved midten av 1990-årene var privatiseringsprosessen nærmest fullført.Landets viktigste jordbruksområder ligger i Araksdalen og omkring Jerevan. Viktigste jordbruksprodukter er poteter og grønnsaker, korn og frukt. Ellers produseres også bomull, vindruer og tobakk. På høyslettene er det store beiteområder som gir et godt grunnlag for husdyrhold.Armenia har forholdsvis lite skog, og skogbruket har ingen særlig økonomisk betydning. Bergverk Armenia har verdifulle mineralforekomster som ikke utnyttes i særlig grad. Det foregår noe utvinning av kobber, molybden, gull, sølv, jern og nefelin (til aluminiumsproduksjon). Også forekomster av salt, sink, kalsiumoksid og karbon. Energi Armenia er avhengig av å importere energi. Russland og Turkmenistan er viktige leverandører av energi til Armenia. Det er antatt at landet har store reserver av olje og naturgass.Kjernekraft utgjorde 33 prosent av landets produksjon av elektrisk energi i 2016. Det samme gjorde vannkraft, mens kraftverk basert på naturgass bidro med 35 prosent. Kjernekraftverket Metsamor ble gjenåpnet i 1995, som et forsøk på å løse landets stadige energikriser. Landet er under internasjonalt press for å stenge Metsamor. Ved en eventuell stengning vil landets energisituasjon igjen kunne bli kritisk. Flere av elvene er vannrike og gir et godt potensial for vannkraft. Sevan-Rasdan er viktigste vannkraftverk. Les mer om kjernekraft i Armenia. Industri Industrien sysselsetter ca. 17 prosent av landets arbeidskraft (2013) og utgjør ca. 28 prosent av BNP (2017). Industrisektoren har vært i vekst siden 1995, men med en del tilbakeslag. De viktigste industriproduktene er maskiner, næringsmidler, tekstiler, metaller, elektrisk kraft og kjemiske produkter. Utenrikshandel Armenia har handelsunderskudd med utlandet, men underskuddet har fra omkring 2000 blitt noe redusert på grunn av internasjonale investeringer, bistand og omstruktureringer i landets økonomiske struktur.Viktigste eksportprodukter er gull og smykker, mineraler, næringsmidler og energi. Viktigste importvarer er energi- og oljeprodukter, næringsmidler og diamanter. Størstedelen av eksporten går til Russland, Sveits, Kina og Bulgaria, mens importen hovedsakelig kommer fra Russland, Kina, Georgia, Iran og Tyrkia (2019). Samferdsel Vei- og jernbanenettet er best utbygd i vest. Det er jernbaneforbindelse til nabolandene Georgia og Iran. Innenfor landets grenser er det et jernbanenett på ca. 780 kilometer og ca. 7 700 kilometer veier (2019). Mesteparten av veinettet har fast dekke, men nær halvparten er likevel av svært lav standard. Viktigste internasjonale veiforbindelse er Kajaran Highway, som forbinder Armenia med Iran. Les mer i Store norske leksikon Armenia Armenias befolkning Armenias geografi Armenias historie Armenias politiske system